SL Uradni list Evropske unije C 347/18

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 347/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„AGLIO BIANCO POLESANO“

ES št.: IT-PDO-0105-01163–3.10.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☐

—

☒

—

☐

—

☒

—

☐

—

☒

2. Vrsta spremembe

—

☒

—

☐

—

☐

—

☐

3. Spremembe

Opis proizvoda

Po razveljavitvi tržnih standardov za česen je bil sklic na „standarde kakovosti“ iz člena 2 specifikacije proizvoda izbrisan. Zahteve glede velikosti ostajajo nespremenjene.

Pri pakiranju sta bila dodana dva tradicionalna načina: košarice in snopi. Košarice so tradicionalni način predstavljanja česna, ki je med potrošniki zelo priljubljen, saj so zaradi majhne velikosti in teže prijetne in enostavne za uporabo. Česen v snope povezujejo že na njivi, primeren pa je tako za neposredno kot samopostrežno prodajo, kjer lahko potrošniki kupijo želeno količino glavic.

Metoda pridobivanja

Uvedena je bila možnost sušenja proizvoda s toplim zrakom, kar izboljša postopek sušenja in kakovost proizvoda. Postopek se je uporabljal, preden je bilo ime „Aglio Bianco Polesano“ vpisano v register, in proizvajalci ga želijo vključiti v specifikacijo proizvoda, da ga bodo lahko uporabljali v obdobjih, ko naravno sušenje zaradi neugodnih vremenskih razmer ne bo mogoče.

Zaradi komercialnih razlogov je bilo podaljšano obdobje, v katerem se lahko prodaja česen, pobran v predhodnem letu. S tem proizvajalci zaščitijo svoj interes in zmanjšajo nevarnost, da v določenih obdobjih potrošnikom ne bi mogli zagotavljati proizvoda. Sprememba ne vpliva na značilnosti proizvoda, ki ob shranjevanju ohranja kakovost, kar se dodatno zagotavlja tudi s hladnim shranjevanjem.

V specifikaciji je sedaj izrecno navedeno, da je hladno shranjevanje dovoljeno. Specifikacija tega nikoli ni prepovedovala, to pa je tudi splošna praksa za ohranjanje značilnosti proizvoda med shranjevanjem.

Označevanje

Določena so bila pravila za označevanje česna, ki se prodaja v košaricah in snopih.

Zaradi jedrnatosti enotnega dokumenta je bil iz njega spuščen opis logotipa proizvoda in tehnični opis proizvodnje. Vendar logotip iz enotnega dokumenta, objavljenega v Uradnem listu C 104, 6.5.2009, str. 16, ostaja nespremenjen.

Pakiranje

Določena so bila pravila za pakiranje česna v košarice in snope.

Pakiranje v „vreče“ in „svežnje“ se lahko izvaja zunaj območja proizvodnje, vse ostalo pakiranje pa je treba izvajati znotraj območja proizvodnje česna „Aglio Bianco Polesano“ ZOP. Pakiranje v obliki kit, velikih kit, šopov, velikih šopov in košaric se izvaja izključno ročno na način, ki so ga osebe, ki česen proizvajajo in pakirajo na območju proizvodnje, na kreativen način razvile in dodelale skozi čas.

Pri kitah je bilo najmanjše število glavic z osem zmanjšano na pet, zato se je zmanjšala tudi zahtevana teža; sprememba je posledica povpraševanja potrošnikov po enojnih porcijah in pakiranjih z manj proizvodi.

Pri česnu „Aglio Bianco Polesano“ v mrežastih vrečkah so poleg belih vrečk dovoljene tudi vrečke svetle barve. Sprememba upošteva možnost manjših sprememb barve mrežastih vrečk med skladiščenjem.

Poglavje o obliki in vrsti pakiranja je bilo poenostavljeno, da se dovoli izbira bolj raznolikih materialov, s katerimi se na primer omogoči upoštevanje posebnih zahtev glede načina, na katerega so proizvodi predstavljeni ali razstavljeni na prodajnem mestu.

Posodobitve zakonodaje

Sklici na zakonodajne akte so bili posodobljeni.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„AGLIO BIANCO POLESANO“

ES št.: IT-PDO-0105-01163–3.10.2013

ZGO ( ) ZOP ( X )

1. Ime

„Aglio Bianco Polesano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Aglio Bianco Polesano“ se prodaja suh. Ta česen se pridobiva tako iz krajevnih ekotipov kot tudi iz vrste Avorio, ki je vzgojena iz istih ekotipov.

Česnova glavica je pravilne okroglaste oblike, na spodnjem delu je rahlo sploščena in je svetlo bele barve. Glavica ima različno število strokov, ki so med sabo čvrsto povezani in značilno ukrivljeni na zunanji strani. Stroki, ki sestavljajo glavico, se morajo popolnoma stikati. Luskolisti, ki obdajajo stroke, so rožnate barve različne intenzivnosti na vbočenem in bele barve na izbočenem delu.

Česen „Aglio Bianco Polesano“, ki je posušen za shranjevanje, vsebuje najmanj 35 % suhe snovi in najmanj 20 % ogljikovih hidratov. Sveže glavice poleg tega vsebujejo žveplena eterična olja in sulfidne hlapne sestavine, ki dajejo česnu tega tipa močno aromo.

Česen „Aglio Bianco Polesano“, namenjen za potrošnjo, mora glede velikosti izpolnjevati naslednje zahteve:

— „Extra“: 45 mm;

— „Prima“: 30 mm.

Česen „Aglio Bianco Polesano“ se trži v naslednji tradicionalni embalaži: košarice (spletene v majhen ročaj z najmanj tremi glavicami), kite, velike kite, šopi in veliki šopi, v mrežah, vrečah in snopih.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Posebne faze proizvodnje, ki jih je treba izvajati na območju proizvodnje, so proizvodnja materiala za sajenje, pridelava česna, sušenje in tradicionalne tehnike predelave. Pridobivanje strokov za sajenje vpliva na proizvodno tehniko, saj gre za vegetativno razmnoževanje. Proizvajalci ročno izberejo delež proizvoda, ki ga potrebujejo za „seme“.

Pridelovalni ciklus je enoleten, česen se sadi jeseni/pozimi med 1. oktobrom in 31. decembrom.

Postopki naravnega sušenja, ki se odvijajo na polju in/ali na posestvu, ali postopki sušenja s toplim zrakom so osnovnega pomena tako za ohranjanje značilnosti proizvoda kot za nadaljnjo obdelavo.

Ocena primerne stopnje vlage je nujna za tradicionalno ročno izdelavo kit (znanih pod imenom resta), velikih kit, šopov, velikih šopov, košaric in snopov, kjer so pomembne izkušnje in spretnosti, prenesene iz roda v rod.

3.6 Posebna pravila za rezanje, ribanje, pakiranje itn.

Česen „Aglio Bianco Polesano“ se mora prodati v enem letu, in sicer med 10. julijem in 9. julijem naslednjega leta.

„Aglio Bianco Polesano“ se lahko prodaja v naslednjih oblikah:

KOŠARICE: sestavljene iz 3 do 5 glavic, teža od 0,15 do 0,30 kg;

SNOPI: različno število glavic, teža od 0,5 do 2 kg;

KITE: sestavljene iz 5 do 22 glavic, teža od 0,35 do 1,2 kg;

VELIKE KITE: sestavljene iz 30 do 40 glavic, teža od 2 do 4 kg;

ŠOPI: sestavljeni iz 20 do 40 glavic, teža od 1 do 4 kg;

VELIKI ŠOPI: sestavljeni iz 70 do 120 glavic, teža od 5 do 10 kg;

SVEŽNJI: različno število glavic, teža od 50 g do 1 kg;

VREČE: različno število glavic, teža od 1 do 20 kg.

Pakiranje proizvoda v vreče in svežnje se lahko izvaja tudi izven proizvodnega območja, pod pogojem, da prevoz in dodatno obdelovanje ne povzročita škode na glavicah in predvsem drobljenja zgornjega sloja ter s tem povečata možnosti plesni in slabšanje kakovosti proizvoda. Vse druge vrste pakiranja se morajo izvesti izključno znotraj območja proizvodnje česna „Aglio Bianco Polesano“ ZOP. Tradicionalno pakiranje (v obliki kit, velikih kit, šopov, velikih šopov in košaric) se izvaja ročno v skladu z dolgoletno tradicijo, ki so jo osebe, ki česen proizvajajo in pakirajo na območju proizvodnje, na kreativen način razvile in dodelale skozi čas.

3.7 Posebna pravila za označevanje

Vsako pakiranje mora imeti kartonček, na katerem so označba, ime proizvajalca in identifikacijski logotip ZOP.

Na enotah pakiranja morata biti ime „Aglio Bianco Polesano“ in navedba „Denominazione di Origine Protetta“ [zaščitena označba porekla] ali kratica „DOP“ [„ZOP“] s črkami, ki so večje od katerega koli drugega napisa.

Logotip je lahko različnih velikosti glede na tip pakiranja.

4. Jedrnata opredelitev geografskega območja

Proizvodno območje česna „Aglio Bianco Polesano“ zajema naslednje občine v pokrajini Rovigo: Adria, Arquà Polesine, Bosaro, Canaro, Canda, Castelguglielmo, Ceregnano, Costa di Rovigo, Crespino, Fiesso Umbertiano, Frassinelle Polesine, Fratta Polesine, Gavello, Guarda Veneta, Lendinara, Lusia, Occhiobello, Papozze, Pettorazza Grimani, Pincara, Polesella, Pontecchio Polesine, Rovigo, San Bellino, San Martino di Venezze, Villadose, Villamarzana, Villanova del Ghebbo, Villanova Marchesana.

5. Povezava z geografskim območjem

5.1 Značilnosti geografskega območja

Okoljski dejavniki

Značilnosti tal in zmerno podnebje so glavni dejavniki, ki pogojujejo in označujejo proizvodnjo česna „Aglio Bianco Polesano“ na tem ozemlju. Polesine je ozemlje, ki ga prečkata dve veliki italijanski reki, Pad in Adiža, ki sta pred izgradnjo nasipov za usmerjanje rečnega toka pogosto poplavljali nižino. Reki Pad in Adiža, ki na jugu in na severu omejujeta proizvodno območje, sta v prejšnjih stoletjih velikokrat prestopili bregove in poplavljali, zaradi česar ima prst na tem ozemlju posebne značilnosti. Tako je reka Pad s seboj prinašala nanose blata z visoko vsebnostjo ilovice, Adiža pa kremenčev pesek.

Delovanje navedenih rek je pripomoglo k oblikovanju srednje težkih, ilovnato-blatnih, dobro prepustnih, poroznih in rodovitnih tal, kar daje česnu „Aglio Bianco Polano“ njegove značilne lastnosti. Poleg tega je velika prisotnost izmenljivega fosforja in kalija ter kalcija in magnezija značilna za kemično sestavino tega ozemlja. Zmerno in suho podnebje območja spodbuja sušenje proizvoda ter njegovo obdelavo v tradicionalnih oblikah.

Človeški dejavniki

Poleg kakovosti prsti imajo pomembno vlogo tudi naslednji človeški dejavniki: sposobnost, ki se je skozi leta prenašala iz roda v rod, za ročni izbor najboljših glavic, ki služijo kot seme; posebni ročni postopki, kot je oblikovanje kit, imenovanih resta, večjih kit, manjših in večjih šopov, ki so izraz prepletanja kulture in ozemlja, njegove tradicije in zgodovine.

5.2 Posebnosti proizvoda

Glavne lastnosti česna „Aglio Bianco Polesano“ so svetlo bela barva, oblika glavice ter visoka vsebnost suhe snovi, kar vpliva na njegove značilnosti in prispeva k možnosti dolgoročnega shranjevanja proizvoda. „Aglio Bianco Polesano“ ima posebno aromo, ki izhaja iz posebne mešanice sulfidnih hlapnih snovi in aromatičnih sestavin, kar omogoča njegovo prepoznavnost v primerjavi s česnom iz drugih proizvodnih območij; senzorična analiza kaže, da je vonj manj oster in bolj obstojen v primerjavi z vrstami z drugih območij, kar potrošniki izredno cenijo. „Aglio Bianco Polesano“ je zlasti bogat s sulfidnimi aromatičnimi sestavinami in še bolj z aromatičnimi sestavinami iz drugih kemijskih razredov (aldehidi), zato je njegov vonj prijeten (po sveže pokošeni travi, sladko sadne vonjave) in se med hrambo še okrepi, aroma pa manj ostra in bolj obstojna.

5.3 Vzročna povezava med geografskim okoljem in kakovostjo ali značilnostmi proizvoda in (za ZOP) ali oziroma z določeno kakovostjo, slovesom ali drugimi značilnostmi proizvoda (pri ZGO)

Dobra zastopanost mineralnih snovi in značilna ilovnato-blatna, dobro prepustna, porozna in rodovitna tla z visoko vsebnostjo kalija omogočajo pridelavo strokov, ki so popolnoma povezani in čvrsti, z značilno visoko vsebnostjo suhe snovi, ki povečuje sposobnost daljše hrambe proizvoda.

Visoka vsebnost izmenljivega kalija in fosforja v prsti določa značilno svetlo belo barvo česna „Aglio Bianco Polesano“.

Tudi posebna aroma česna je v veliki meri pogojena z okoljskimi dejavniki, saj so aromatični toni odraz stopnje in dejavnosti encimov, ki so odgovorni za biosintezo, ti pa so odvisni od fiziološkega stanja rastline, talnih in podnebnih razmer ter značilnih postopkov shranjevanja in obdelave.

Sklic na objavo specifikacije proizvoda

(Člen 5(7) Uredbe (ES) št. 510/2006 (4))

„Aglio Bianco Polesano“ kot zaščitena označba porekla v Uradnem listu Italijanske republike št. 166, 17.7.2013.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijstvo, prehrano in gozdarstvo (www.politicheagricole.it), kjer izberete „Qualità e sicurezza“ (na desni strani zgoraj) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.